Oʻzbekiston Respublikasi Advokatlar palatasining hududiy boshqarmalari huzuridagi malaka komissiyalari toʻgʻrisidagi nizomni tasdiqlash haqida
(order, 2025-07-07)

Oʻzbekiston Respublikasining “Advokatura toʻgʻrisida”gi Qonuniga muvofiq buyuraman: 1. Oʻzbekiston Respublikasi Advokatlar palatasining hududiy boshqarmalari huzuridagi malaka komissiyalari toʻgʻrisidagi nizom 1-ilovaga muvofiq tasdiqlansin. 2. Ayrim idoraviy normativ-huquqiy hujjatlar 2-ilovaga muvofiq oʻz kuchini yoʻqotgan deb topilsin. 3. Mazkur buyruq Oʻzbekiston Respublikasi Advokatlar palatasi bilan kelishilgan. 4. Mazkur buyruq rasmiy eʼlon qilingan kundan eʼtiboran uch oydan keyin kuchga kiradi. Mazkur Nizom Oʻzbekiston Respublikasi Advokatlar palatasining hududiy boshqarmalari huzuridagi malaka komissiyalari (bundan buyon matnda malaka komissiyalari deb yuritiladi) vakolatlarini va ularning faoliyatini tashkil etish tartibini belgilaydi. 1. Mazkur Nizomda quyidagi asosiy tushunchalar qoʻllaniladi: murojaat — advokatning noqonuniy xatti-harakatlari yuzasidan jismoniy va yuridik shaxslarning murojaatlari, huquqni muhofaza qiluvchi organlarning taqdimnomalari va xat-xabarlari, advokatlarning xatti-harakatlariga oid boshqa murojaatlar; malaka imtihoni — advokatlik faoliyati uchun litsenziya olish istagidagi shaxsning tanlangan ixtisoslik boʻyicha bilim va malakasini aniqlash jarayoni; intizomiy ish yuritish — advokat tomonidan advokatura toʻgʻrisidagi qonunchilik hujjatlari, Advokatning kasb etikasi qoidalari, advokatlik siri va advokat qasamyodining buzilishi Oʻzbekiston Respublikasi Advokatlar palatasining hududiy boshqarmasi (bundan buyon matnda hududiy boshqarma deb yuritiladi) yoki Qoraqalpogʻiston Respublikasi adliya vazirligi, viloyatlar va Toshkent shahar adliya boshqarmalari (bundan buyon matnda adliya organi deb yuritiladi) tomonidan aniqlanganligi, advokatning noqonuniy xatti-harakatlari yuzasidan murojaatlar, sudning advokatga nisbatan chiqargan xususiy ajrimi boʻyicha malaka komissiyasi tomonidan oʻtkaziladigan oʻrganish; masʼul kotib — malaka komissiyasining ishini yuritish uchun hududiy boshqarma rahbari tomonidan tayinlanadigan yuridik maʼlumotga ega boʻlgan masʼul shaxs; talabgor — advokatlik faoliyati uchun litsenziya olish boʻyicha malaka imtihonida ishtirok etish uchun murojaat qilgan jismoniy shaxs. 2. Malaka komissiyalari: malaka imtihonini qabul qilish; advokat qasamyodini qabul qilish; advokat maqomini toʻxtatib turish va tiklash; advokatga malaka darajasi berish; murojaatlarni koʻrib chiqish; intizomiy ish yuritishni koʻrib chiqish uchun tuziladi. 3. Malaka komissiyalari oʻz faoliyatida Oʻzbekiston Respublikasining qonunchilik hujjatlariga, Advokatning kasb etikasi qoidalariga va Oʻzbekiston Respublikasi Advokatlar palatasining (bundan buyon matnda Advokatlar palatasi deb yuritiladi) qarorlariga va mazkur Nizomga amal qiladi. 4. Malaka komissiyalari mazkur Nizomda belgilangan masalalarni koʻrib chiqish va ular boʻyicha qarorlar qabul qilishda Advokatlar palatasi va uning hududiy boshqarmalari, adliya organlari, boshqa tashkilotlar, shuningdek, mansabdor shaxslar hamda fuqarolardan mustaqildir. 5. Malaka komissiyalarining moddiy-texnika va moliyaviy taʼminoti Advokatlar palatasining tegishli hududiy boshqarmalari tomonidan amalga oshiriladi. 6. Malaka komissiyasi oʻz zimmasiga yuklatilgan vazifalarni bajarish uchun quyidagi huquqlarga ega: mazkur Nizomda nazarda tutilgan murojaatlarni koʻrib chiqish; zarur boʻlganda, manfaatdor shaxslar va tegishli tashkilotlardan qoʻshimcha hujjatlarni soʻrab olish; malaka imtihonlari natijalari boʻyicha qarorlar qabul qilish; advokat qasamyodi qabul qilinishi natijalari boʻyicha qarorlar qabul qilish; advokat maqomini toʻxtatib turish va tiklash toʻgʻrisida qarorlar qabul qilish; advokatga malaka darajasi berish va uni bekor qilish toʻgʻrisida qarorlar qabul qilish; intizomiy ish yuritishni qoʻzgʻatish yoki intizomiy ish yuritishni qoʻzgʻatishni rad qilish haqida qarorlar qabul qilish; intizomiy ish yuritishni koʻrib chiqish natijalari boʻyicha qarorlar qabul qilish. 7. Malaka komissiyalari oʻz zimmalariga yuklatilgan vazifalarni bajarishda quyidagilarga majbur: malaka komissiyasiga koʻrib chiqishi uchun kiritilgan masalalarni har tomonlama va xolisona koʻrib chiqish; qonunchilik hujjatlariga, advokatlik faoliyatining asosiy prinsiplariga qatʼiy rioya etish; advokatlik faoliyatining kafolatlari va himoyasini, advokatning daxlsizligini, advokatning faoliyatiga aralashmaslikni taʼminlash; Oʻzbekiston Respublikasi Advokatlar palatasi huzuridagi Oliy malaka komissiyasining (bundan buyon matnda Oliy malaka komissiyasi deb yuritiladi) qarorlarini ijro etish. 8. Malaka komissiyalarining tarkibi hududiy boshqarmalar va adliya organi rahbarlarining qoʻshma qarorlari bilan advokatlar, shuningdek huquq sohasidagi tajribali mutaxassislar orasidan yetti kishidan iborat tarkibda ikki yil muddatga tasdiqlanadi. Bunda komissiya aʼzolarining kamida toʻrt nafari advokat boʻlishi lozim. Malaka komissiyalari tarkibiga kelishuv asosida sud, adliya organlari hamda boshqa tashkilotlarning huquq sohasidagi tajribali xodimlari jalb etiladi. Malaka komissiyasining aʼzoligiga advokatlardan nomzodlar advokatlik faoliyati boʻyicha kamida uch yillik ish stajiga ega boʻlgan va soʻnggi uch yil ichida intizomiy javobgarlikka tortilmagan advokatlar orasidan taqdim etiladi. 9. Malaka komissiyasi raisi va oʻrinbosari komissiyaning birinchi yigʻilishida aʼzolar umumiy sonining oddiy koʻpchilik ochiq ovoz berishi orqali malaka komissiyasi aʼzolari orasidan saylanadi. Malaka komissiyasi raisligi va uning oʻrinbosarligiga nomzodlar ovoz berishda qatnashmaydilar. Malaka komissiyasi raisining oʻrinbosari malaka komissiyasining majlisida rais hozir boʻlmagan hollarda raislik qiladi. 10. Bir shaxs bir vaqtning oʻzida malaka komissiyasining va Oliy malaka komissiyasining aʼzosi boʻlishi mumkin emas. Advokatlar palatasi va uning hududiy boshqarmalari xodimlari ularning yaqin qarindoshlari malaka komissiyasining aʼzosi boʻlishi mumkin emas. 11. Quyidagi holatlarda komissiya aʼzosi malaka komissiyasi tarkibidan chiqariladi: oʻz arizasiga binoan; advokat maqomi toʻxtatilganda yoki tugatilganda; malaka komissiyasi aʼzosi boʻlgan sud, adliya organlari va boshqa tashkilotlar xodimining ish joyi oʻzgarganda yoki xodim ishdan boʻshatilganda; malaka komissiyasi aʼzosi tomonidan mazkur Nizom talablari qoʻpol ravishda buzilganda; malaka komissiyasi aʼzosi sogʻligʻining holatiga koʻra vazifalarini bajarish imkoni boʻlmaganda; malaka komissiyasi aʼzosi komissiya yigʻilishlarida surunkali uch marta uzrli sabablarsiz ishtirok etmagan taqdirda. Ushbu bandning beshinchi — yettinchi xatboshilarida nazarda tutilgan asoslar boʻyicha malaka komissiyasi aʼzosini komissiya tarkibidan chiqarish masalasi komissiya raisi yoki uning oʻrinbosari tomonidan kiritiladi. Malaka komissiyasi aʼzosini komissiya tarkibidan chiqarish toʻgʻrisidagi qaror komissiya aʼzolarining uchdan ikki qismi ovozlari bilan qabul qilinadi. Qaror qabul qilingan kundan eʼtiboran uch ish kuni ichida komissiya tarkibidan chiqarilgan komissiya aʼzosiga yozma ravishda maʼlum qilinadi. Malaka komissiyasi aʼzosi komissiya tarkibidan chiqarilganligi toʻgʻrisidagi qarorni olgan kundan eʼtiboran bir oy muddatda Oliy malaka komissiyasiga yoki qonunchilikda belgilangan muddatlarda sudga shikoyat qilishi mumkin. Malaka komissiyasi aʼzosini ushbu bandda nazarda tutilmagan asoslar boʻyicha komissiya tarkibidan chiqarilishiga yoʻl qoʻyilmaydi. Malaka komissiya tarkibidan chiqarilgan aʼzo oʻrniga mazkur Nizomda nazarda tutilgan tartibda komissiya tasdiqlangan muddat doirasida yangi komissiya aʼzosi kiritiladi. 12. Malaka komissiyasining aʼzosi boʻlgan advokatga nisbatan intizomiy ish yuritish koʻrib chiqilayotganda yoki malaka komissiyasi aʼzosidan malaka imtihoni qabul qilinayotganda ular tegishli malaka komissiyasi majlisida qatnashishga haqli emas. Malaka komissiyasi aʼzosi, agar u: malaka komissiyasi majlisida koʻrilayotgan masalalar boʻyicha talabgor, advokat va boshqa manfaatdor shaxs ushbu komissiya aʼzosining yaqin qarindoshi boʻlsa; malaka komissiyasi majlisining natijasidan va unda qabul qilinadigan qarordan bevosita yoki bilvosita manfaatdor boʻlsa yoxud uning begʻarazligiga shubha tugʻdiradigan boshqa holatlar mavjud boʻlsa, malaka komissiyasi majlisida ishtirok etishi mumkin emas va u rad etilishi kerak. Mazkur bandda koʻrsatilgan holatlar mavjud boʻlgan taqdirda, malaka komissiyasi aʼzosi oʻzini oʻzi rad etishi shart. Agar u bunday qilmasa, ayni shu asoslar boʻyicha malaka komissiyaning boshqa aʼzolari tomonidan, shuningdek masalasi koʻrilayotgan talabgorlar, advokatlar va boshqa manfaatdor shaxslar tomonidan rad etilishi mumkin. Rad etish haqidagi bayonot asoslantirilgan boʻlishi kerak. Rad etish bildirilgan malaka komissiyasi aʼzosi rad etish toʻgʻrisidagi masala koʻrilishidan oldin oʻz tushuntirishlarini berishga haqli. Rad etish toʻgʻrisidagi masala rad qilinayotgan shaxsning yoʻqligida malaka komissiyalari qolgan aʼzolari tomonidan oddiy koʻpchilik ovoz bilan hal etiladi. Ovozlar teng boʻlib qolgan taqdirda, mazkur komissiya aʼzosi rad etilgan hisoblanadi. 13. Malaka komissiyasi majlisi, agar unda tegishli komissiya aʼzolarining kamida uchdan ikki qismi qatnashsa, komissiya vakolatli (kvorumga ega) hisoblanadi. Kvorum boʻlmagan holda tegishli komissiyaning majlisda hozir boʻlgan aʼzolari tomonidan majlisni keyinga qoldirish toʻgʻrisida qaror qabul qilinadi, majlis oʻtkaziladigan sana, vaqt va joy haqida qoʻshimcha ravishda xabar qilinadi. 14. Oliy malaka komissiyasining qaroriga binoan malaka komissiyasining majlislarida Oliy malaka komissiyasining aʼzolari kuzatuvchi sifatida ishtirok etishga haqli. 15. Malaka komissiyasining majlislari zaruratga qarab, lekin bir oyda kamida bir marta oʻtkaziladi. Malaka komissiyasi raisi komissiya majlisi oʻtkazilishidan kamida yetti ish kuni oldin majlisning kun tartibi, sanasi, vaqti va joyini belgilaydi. Masʼul kotib komissiya majlisi oʻtkazilishidan kamida besh ish kuni oldin majlis oʻtkaziladigan sana, vaqt va joy haqida komissiya majlisida ishtirok etadigan manfaatdor shaxslarni yozma yoki elektron shaklda xabardor qiladi. 16. Malaka komissiyasining qarorlari uning majlisida qatnashayotgan komissiya aʼzolarining oddiy koʻpchilik ovozi bilan, ochiq ovoz berish orqali manfaatdor shaxslar ishtirokisiz qabul qilinadi. Ovozlar teng boʻlganda, raislik qiluvchining ovozi hal qiluvchi ovoz hisoblanadi. Malaka komissiyasining qarorlari ular qaysi majlisda qabul qilingan boʻlsa, oʻsha majlisda raislik qiluvchi tomonidan eʼlon qilinadi. 17. Malaka komissiyasining ishini yuritish masʼul kotib tomonidan amalga oshiriladi. Masʼul kotib malaka komissiyasi yoki Oliy malaka komissiyasi aʼzosi boʻlishi mumkin emas. 18. Masʼul kotib: talabgorlardan “Yuridik yordam” axborot tizimi (bundan buyon matnda Tizim deb yuritiladi) orqali malaka imtihonini topshirish boʻyicha ariza va hujjatlarni qabul qiladi; intizomiy ish yuritishga taalluqli hujjatlarni qabul qiladi; malaka komissiyasi majlisida koʻrib chiqish uchun materiallarni tayyorlashni amalga oshiradi va ularning saqlanishini taʼminlaydi; malaka komissiyasi aʼzolarini, shuningdek, qaysi advokatga nisbatan intizomiy ish yuritish olib borilayotgan boʻlsa, oʻsha advokatni va boshqa manfaatdor shaxslarni komissiya majlisining oʻtkaziladigan sana, vaqt va joy toʻgʻrisida xabardor qiladi; malaka komissiyasi aʼzolari va manfaatdor shaxslarning majlisda hozir boʻlganligini tekshiradi, hozir boʻlmaganlik sabablarini aniqlaydi va bu haqda malaka komissiyasiga axborot berib, Tizimga maʼlumot kiritadi; intizomiy ish yuritish bilan bogʻliq maʼlumot olish uchun tegishli organlarga soʻrovnoma yuborilishini tashkil etadi; malaka komissiyasi majlislarining bayonnomalarini yuritadi; malaka imtihonini topshirgan va topshirmagan talabgorlarning hisobini yuritadi; raislik qiluvchining malaka komissiyasi majlisiga tayyorgarlik koʻrish va uni oʻtkazish bilan bogʻliq boshqa topshiriqlarini, shuningdek, mazkur Nizomga muvofiq boshqa vazifalarni ham bajaradi. 19. Malaka komissiyasi majlislarida manfaatdor shaxslar videokonferensaloqa tizimida ishtirok etishi mumkin, talabgordan malaka imtihonini qabul qilish bundan mustasno. 20. Malaka komissiyasining majlislarida bayonnoma yuritiladi, u majlisda raislik etuvchi va masʼul kotib tomonidan imzolanadi. Malaka komissiyasining qaroridan rozi boʻlmagan malaka komissiyasining aʼzosi komissiya majlisining bayonnomasiga kiritiladigan oʻzining nuqtai nazarini yozma shaklda bayon etishga haqli. Malaka komissiyasi majlislari bayonnomasi yozma yoki Tizim orqali elektron shaklda rasmiylashtirilishi mumkin. 21. Malaka komissiyasi majlisining kun tartibiga kiritilgan masalalarga qarab, bayonnomada: majlis oʻtkaziladigan sana va joy; majlisda qatnashgan malaka komissiyasi aʼzolarining roʻyxati; majlisning kun tartibi; talabgorlar toʻgʻrisidagi axborot; talabgorning Tizim orqali tanlangan savollari mazmuni va javoblari; malaka komissiyasi aʼzolari tomonidan berilgan qoʻshimcha savollar va talabgorning javoblari; baholash byulletenlaridagi ballarni hisoblash natijalari, shu jumladan talabgor tomonidan toʻplangan ballar; advokat qasamyodini qabul qilayotgan talabgorga berilgan advokatlik faoliyati uchun litsenziya toʻgʻrisidagi maʼlumotlar; advokat maqomini toʻxtatib turish va tiklash haqida murojaat qilgan advokatlar haqida maʼlumotlar; malaka darajasi berish masalasi koʻrib chiqilayotgan advokatlar haqida maʼlumotlar; murojaatlar mazmuni; intizomiy ish yuritishga oid holatlar, malaka komissiyasi aʼzolarining, manfaatdor shaxslarning soʻzga chiqishlari hamda tegishli tashkilotlar tomonidan taqdim etilgan hujjatlarning asosiy mazmuni; intizomiy ish yuritishni koʻrib chiqish natijalari boʻyicha ovoz berish yakunlari; malaka komissiyasi aʼzolari tomonidan bildirilgan fikrlar; majlisning kun tartibiga kiritilgan har bir masala boʻyicha qarorlar; malaka komissiyasi qarorlari ustidan shikoyat qilish tartibi; qaror qabul qilish uchun zarur boʻlgan boshqa maʼlumotlar aks ettiriladi. Baholash byulletenlari va malaka komissiyasi aʼzolari roʻyxati elektron shaklda majlis bayonnomasiga ilova qilinadi. 22. Malaka komissiyasi majlisi bayonnomasi bir haftalik muddatda Oliy malaka komissiyasiga va tegishli adliya organiga elektron shaklda yuboriladi. 23. Malaka komissiyasi majlisining bayonnomasidan koʻchirmalar qaror qabul qilingan kundan eʼtiboran uch ish kunidan kechiktirmay masʼul kotibning elektron raqamli imzosi bilan manfaatdor shaxslarga elektron yoki chop etilgan shaklda yuboriladi yoxud tilxat olingan holda topshiriladi. Malaka komissiyasi majlisi bayonnomasidan koʻchirmalarda komissiya majlisi oʻtkazilgan sana va joy toʻgʻrisidagi maʼlumotlar, komissiya majlisining kun tartibiga kiritilgan qismidagi, tegishli manfaatdor shaxslarga taalluqli boʻlgan masala boʻyicha qaror va ushbu qaror ustidan shikoyat qilish tartibi bayon etiladi. 24. Talabgor malaka imtihonini topshirish uchun Tizim orqali roʻyxatdan oʻtib, doimiy yashash joyidagi hududiy boshqarmaga malaka imtihonida ishtirok etish haqida soʻrovnoma yuboradi. Soʻrovnomaga talabgor stajirovka oʻtaganligini tasdiqlovchi maʼlumotnoma va talabgor toʻgʻrisidagi maʼlumotlardan iborat boʻlgan shaxsiy varaqa ilova qilinadi. Stajirovka oʻtashdan ozod qilingan shaxslar stajirovka oʻtaganligini tasdiqlovchi maʼlumotnomani taqdim etishi talab etilmaydi. Soʻrovnoma yuborishda talabgorning quyidagi hujjatlari Tizim orqali avtomatik ravishda olinadi: oliy yuridik maʼlumot toʻgʻrisidagi diplom maʼlumotlari; elektron mehnat daftarchasidan koʻchirma; sudlanmaganligi va muomalaga layoqatliligi haqidagi maʼlumotlar. Mazkur bandning uchinchi xatboshisidagi hujjatlarni Tizim orqali olish imkoni boʻlmagan hollarda, ushbu hujjatlar soʻrovnomaga ilova qilinishi mumkin. Soʻrovnomaga ilova qilingan hujjatlar pdf, jpg, jpeg formatda va rangli tasvirda taqdim etilishi kerak. Talabgorning ish stajini tasdiqlovchi mehnat daftarchasi yoki elektron mehnat daftarchasidan koʻchirma orqali tasdiqlash imkoni boʻlmagan hollarda ish stajini tasdiqlovchi boshqa hujjatlar talab etilishi mumkin. 25. Masʼul kotib tomonidan talabgorning hujjatlari Tizim orqali qabul qilib olingan sanadan eʼtiboran bir oy ichida koʻrib chiqiladi. 26. Talabgorning hujjatlarini koʻrib chiqish natijalariga koʻra, masʼul kotib tomonidan talabgorning Tizimdagi shaxsiy kabinetiga hamda telefon raqamiga malaka imtihoni oʻtkaziladigan vaqt va joy haqida yoki rad etish sabablarini koʻrsatgan holda malaka imtihonida ishtirok etish rad etilganligi haqida mazkur Nizomning 15-bandida belgilangan muddatda xabarnoma yuboriladi. 27. Quyidagi hollarda talabgorning malaka imtihonida ishtirok etishi rad etiladi: talabgor tomonidan mazkur Nizomning 24-bandida belgilangan hujjatlar toʻliq etilmagan boʻlsa; talabgor malaka imtihonini topshira olmagan kundan eʼtiboran ixtisosligidan qatʼiy nazar olti oy oʻtmasdan takroran malaka imtihonini topshirish uchun murojaat qilgan boʻlsa; advokatlik tuzilmasida kamida uch oylik stajirovkadan oʻtmagan boʻlsa, stajirovka oʻtashdan ozod qilingan shaxslar bundan mustasno; talabgor taqdim etgan hujjatlarda notoʻgʻri yoki buzib koʻrsatilgan maʼlumotlar mavjudligi aniqlansa; agar litsenziyasining amal qilishi tugatilgan shaxsning Oʻzbekiston Respublikasining “Advokatura toʻgʻrisida”gi Qonuniga (bundan buyon matnda Qonun deb yuritiladi) muvofiq talabgor boʻlishga haqli boʻlmagan uch yillik muddat oʻtmagan boʻlsa; talabgor belgilangan tartibda muomalaga layoqatsiz yoki muomala layoqati cheklangan deb topilgan, shuningdek, uning sudlanganlik holati tugallanmagan yoki sudlanganligi olib tashlanmagan boʻlsa. Boshqa asoslarga koʻra, shu jumladan advokat maqomini olish maqsadga muvofiq emas degan vaj bilan malaka imtihonida ishtirok etishni rad etishga yoʻl qoʻyilmaydi. Malaka imtihonida ishtirok etish rad etilgan talabgor rad etish sabablarini bartaraf etgandan soʻng takroran soʻrovnoma yuborishi mumkin. 28. Malaka imtihoni talabgor Tizim orqali hujjat topshirgan kundan eʼtiboran bir oy ichida oʻtkaziladi. 29. Talabgor malaka komissiyasining majlisiga uzrli sabablarga koʻra hozir boʻla olmasa, bu haqda Tizim orqali malaka komissiyasi majlisi boshlanishidan avval, uzrli sabablarni bayon qilgan holda xabar berishi shart. Bunda, masʼul kotib talabgorga navbatdagi malaka komissiyasida mazkur Nizomning 15-bandida belgilangan muddatda majlis oʻtkaziladigan sana, vaqt va joy toʻgʻrisida Tizim orqali xabardor qiladi. 30. Agar talabgor malaka komissiyasi majlisida hozir boʻlmagan va bu haqda mazkur Nizomning 29-bandida belgilangan tartibda xabar bermagan boʻlsa, uch oy davomida keyingi malaka imtihonlariga qoʻyilmaydi. Bu haqda malaka komissiyasining qarorida qayd etiladi. 31. Masʼul kotib malaka imtihonida ishtirok etadigan talabgorlar roʻyxatini va talabgorlar haqidagi maʼlumotlarni malaka komissiyasi aʼzolariga malaka imtihoni oʻtkaziladigan kundan kamida yetti ish kuni oldin taqdim etadi. Malaka imtihonida ishtirok etadigan talabgorlar roʻyxatiga avvalgi malaka imtihoniga uzrli sabablarga koʻra kelmagan talabgorlar ham kiritiladi. 32. Malaka imtihoni barcha talabgorlar uchun bitta xonada, ogʻzaki suhbat tarzida oʻtkaziladi. Malaka imtihoni oʻtkazilayotgan xonada begona shaxslarning boʻlishiga yoʻl qoʻyilmaydi. Malaka imtihoni jarayoni audio va videoyozuvlarda qayd etib boriladi hamda Advokatlar palatasi yoki hududiy boshqarmalarning rasmiy veb-saytida real vaqt rejimida translyatsiya qilinadi. 33. Fuqarolik va iqtisodiy sud ishlarini yuritish ixtisosligi boʻyicha malaka imtihoni savollari quyidagi sohalar boʻyicha tuziladi: advokatura; fuqarolik huquqi; fuqarolik protsessual huquqi; iqtisodiy protsessual huquqi; maʼmuriy sud ishlarini yuritish. Maʼmuriy va jinoiy sud ishlarini yuritish ixtisosligi boʻyicha malaka imtihoni savollari quyidagi sohalar boʻyicha tuziladi: advokatura; jinoyat huquqi; jinoyat-protsessual huquqi; maʼmuriy javobgarlik. Har bir ixtisoslik boʻyicha oʻrtacha 150 — 200 ta savoldan iborat boʻlgan savollar roʻyxati tuziladi va Advokatlar palatasi raisi tomonidan tasdiqlanadi. Savollar roʻyxati Advokatlar palatasining rasmiy veb-saytida eʼlon qilinib, qonunchilikka kiritilgan oʻzgartirish va qoʻshimchalarga asosan doimiy ravishda yangilab boriladi. 34. Malaka imtihoni beshta savoldan iborat boʻlib, Tizim orqali tasodifiy tarzda tanlanadi. Tanlangan savollar roʻyxati masʼul kotib tomonidan talabgorga chop etish qurilmasi (printerdan) chiqarib beriladi. Talabgorga imtihon savollariga tayyorlanish uchun 30 daqiqa vaqt beriladi. 35. Imtihon savollariga javob berishga tayyorlanishda talabgorga: boshqa talabgorlar bilan suhbatlashish; axborot manbai sifatida xizmat qilishi mumkin boʻlgan qonunchilik hujjatlaridan, adabiyotlardan, har qanday turdagi texnika vositalari yoki boshqa hujjatlar va vositalardan foydalanish; imtihon savollariga javob bermasdan oldin xonani tark etish taqiqlanadi. 36. Agar talabgor savollarga javob bera olmasa yoki berilgan javoblar asosida talabgorning bilim darajasini aniqlashning imkoniyati boʻlmasa, malaka komissiyasi aʼzolari tomonidan qoʻshimcha savollar berilishi mumkin. Qoʻshimcha beriladigan savollar oldingi savollarga berilgan javoblarni aniqlashtirish maqsadida berilishi va oldingi savollar doirasidan chetga chiqmasligi lozim. 37. Talabgor tomonidan beriladigan javoblar aniq, loʻnda va aynan savol mazmuni bilan mos boʻlishi hamda bitta savolga javob berish davomiyligi uch daqiqadan oshmasligi lozim. Qoʻshimcha savollar beriladigan holatlarda suhbat davomiyligi yana oʻn daqiqagacha uzaytirilishi mumkin. 38. Malaka imtihoni natijasi ball tizimi boʻyicha baholanadi (har bir savolning javobi uchun eng yuqori 10 ball, eng past 0 ball), bunda malaka komissiyasi majlisida ishtirok etgan aʼzolarning har biri malaka imtihoni natijasi boʻyicha, har bir savol yuzasidan talabgorning bergan javoblariga Tizim orqali ball qoʻyadi. 39. Talabgor imtihon savollariga javob berib boʻlgandan keyin malaka imtihoni oʻtkazilgan xonani tark etishi kerak. 40. Malaka imtihoni yakunlari boʻyicha malaka komissiyasi aʼzolari tomonidan talabgorga qoʻyilgan ballar Tizim orqali avtomatik tarzda hisoblab chiqariladi. Malaka komissiyasi aʼzolari tomonidan Tizim orqali qoʻyilgan ballarni oʻzgartirish imkoniyati mavjud emas. 41. Talabgor toʻplagan ball toʻplanishi mumkin boʻlgan eng yuqori ballning 60 foizidan kam boʻlmagan taqdirda, talabgorni malaka imtihonini topshirgan deb topish toʻgʻrisida qaror qabul qilinadi. Talabgor toʻplagan ball toʻplanishi mumkin boʻlgan eng yuqori ballning 60 foizidan kam boʻlgan taqdirda, talabgorni malaka imtihonini topshirmagan deb topish toʻgʻrisida qaror qabul qilinadi. 42. Malaka imtihoni natijalari talabgorlar ishtirokida malaka komissiyasi raisi tomonidan oʻqib eshittiriladi. 43. Malaka imtihoniga oid hujjatlar Tizimda qayd etib boriladi va uch yil mobaynida saqlanadi. 44. Malaka komissiyasining talabgorni malaka imtihonini topshirgan deb topish toʻgʻrisidagi qarori masʼul kotib tomonidan Tizim orqali “Litsenziya” axborot tizimiga litsenziya berish uchun kiritiladi. Agar talabgor malaka imtihonida ishtirok etish haqidagi soʻrovnoma litsenziya olish haqida belgi qoʻygan holda topshirgan boʻlsa, litsenziya talabgor ariza berishidan qatʼiy nazar, tegishli davlat boji toʻlangandan soʻng “Litsenziya” axborot tizimi orqali avtomatik tarzda beriladi. 45. Advokat maqomini toʻxtatib turish advokatlik guvohnomasi berilgan joydagi malaka komissiyasi qarori bilan Qonunning 131-moddasida belgilangan asoslar boʻyicha amalga oshiriladi. Advokat maqomini toʻxtatib turish uchun advokat Tizim orqali advokatlik guvohnomasi berilgan joydagi hududiy boshqarmaga sababini koʻrsatgan holda advokat maqomini toʻxtatib turish haqida xabarnoma va advokat maqomini toʻxtatib turishga asoslardan birini tasdiqlovchi hujjatni yuboradi. Advokat maqomini uning ogʻir kasalligi sababli, vaqtincha mehnatga qobiliyatsizlik tufayli toʻxtatib turish uchun advokatning yaqin qarindoshlari yoki advokatlik tuzilmasining rahbari asoslovchi hujjatlarni taqdim qilgan holda yozma ravishda advokatlik guvohnomasi berilgan joydagi hududiy boshqarmaga murojaat qilishi mumkin. Advokat maqomini uning yaqin qarindoshi ogʻir kasalligi sababli toʻxtatib turishga yaqin qarindoshni parvarish qilish advokatlik faoliyatini amalga oshirishga toʻsqinlik qilgan taqdirda yoʻl qoʻyiladi. Advokat maqomining toʻxtatib turilishi advokatning Advokatlar palatasiga aʼzoligi toʻxtatib turilishiga sabab boʻladi. Advokat maqomining toʻxtatib turilishi mazkur advokatga nisbatan Qonunda nazarda tutilgan kafolatlarning amal qilishi toʻxtatilishiga olib keladi, Qonunning 10-moddasi uchinchi va toʻrtinchi qismlarida hamda Oʻzbekiston Respublikasi “Advokatlik faoliyatining kafolatlari va advokatlarning ijtimoiy himoyasi toʻgʻrisida”gi Qonunining 6-moddasi toʻrtinchi va beshinchi qismlarida nazarda tutilgan kafolatlar bundan mustasno. Shaxs advokat maqomini toʻxtatib turish uchun asos boʻlgan hollar tugatilganidan keyin uch oy ichida advokatlik faoliyatiga kirishishi kerak. Mazkur talabni bajarmaslik litsenziyaning amal qilishi Qonunning 16-moddasida belgilangan tartibda tugatilishiga sabab boʻladi. 46. Advokat advokatlik tuzilmasining tugatilayotganligi yoki advokat undan chiqqanligi haqida advokatlik guvohnomasi berilgan joydagi hududiy boshqarmaga Tizim orqali advokat maqomini toʻxtatib turish haqida murojaat qilishi shart. Bunda, advokat maqomi advokat advokatlik tuzilmasi tugatilishi yoki undan chiqqanidan soʻng keyingi ish kunidan kechiktirmasdan boshqa mavjud advokatlik tuzilmasiga kirgan taqdirda toʻxtatilmaydi. 47. Advokat maqomini tiklash malaka komissiyasi qarori bilan advokat maqomini toʻxtatib turish uchun asos boʻlgan hollar tugatilganidan keyin amalga oshiriladi. Advokat maqomi toʻxtatib turilgan shaxs advokat maqomini toʻxtatib turish uchun Qonunning 131-moddasining birinchi qismida belgilangan muddatlar oʻtishiga kamida oʻn kun qolganida hududiy boshqarmaga advokat maqomini tiklash toʻgʻrisida Tizim orqali xabarnoma yuboradi. Xabarnomaga advokat maqomini toʻxtatib turish uchun asos boʻlgan hollar tugatilganligini tasdiqlovchi tegishli hujjatlar ilova qilinadi. Malaka komissiyasi navbatdagi komissiya majlisida advokat maqomini tiklash masalasini koʻrib chiqib, tegishli qaror qabul qiladi. Malaka komissiyasining advokat maqomini tiklash haqidagi qarori u qabul qilingan kunning ertasidan kechiktirmasdan Tizim orqali adliya organiga yuboriladi. 48. Intizomiy ish yuritishni qoʻzgʻatish uchun quyidagilar asos boʻladi: advokatura toʻgʻrisidagi qonunchilik hujjatlarining, Advokatlarning kasb etikasi qoidalarining advokat tomonidan buzilishi adliya organi yoki hududiy boshqarma tomonidan aniqlanganligi; murojaatlar; sudning advokatga nisbatan chiqargan xususiy ajrimi. 49. Mazkur Nizomning 48-bandi ikkinchi xatboshisida nazarda tutilgan asoslarni Advokatlar palatasi va uning hududiy boshqarmalari, shuningdek adliya organlari oʻz vakolatlari doirasida amalga oshirayotgan nazorat faoliyati jarayonida aniqlagan taqdirda, tegishli hududiy boshqarmaning yoki adliya organining rahbari malaka komissiyasiga vajlarni bayon etgan holda advokatga nisbatan intizomiy ish yuritishni qoʻzgʻatish masalasini koʻrib chiqish toʻgʻrisida murojaat qiladi. Murojaatda u bilan bogʻliq barcha hujjatlar va materiallar ilova qilinadi. Hududiy boshqarma yoki adliya organiga kelib tushgan advokatning noqonuniy xatti-harakatlari yuzasidan murojaatlar, sudning advokatga nisbatan chiqargan xususiy ajrimi malaka komissiyasiga koʻrib chiqish uchun kiritiladi. 50. Hududiy boshqarma yoki adliya organiga kelib tushgan murojaatlarda koʻrsatilgan masalalarni hal etish malaka komissiyasi vakolati doirasiga kirmagan taqdirda, murojaatlar besh kunlik muddatdan kechiktirmay tegishli davlat organlariga, boshqa tashkilotlarga va mansabdor shaxslarga yuborilib, bu haqda murojaat etuvchiga yozma yoxud elektron shaklda xabar qilinadi. Hududiy boshqarma yoki adliya organiga kelib tushgan murojaatda jinoyat toʻgʻrisidagi xabar mavjudligi haqida yetarli asoslar mavjud boʻlsa, tegishli hududiy boshqarma yoki adliya organi rahbari murojaat kelib tushgan kunning ertasidan kechiktirmay murojaatni tegishli huquqni muhofaza qiluvchi organga yuborishni taʼminlaydi va murojaat nusxasini malaka komissiyaga taqdim qiladi. 51. Intizomiy ish yuritishni qoʻzgʻatish masalasini koʻrib chiqish toʻgʻrisidagi va advokatning noqonuniy xatti-harakatlari yuzasidan murojaatlar hududiy boshqarma tomonidan roʻyxatga olinadi va barcha xujjatlar bilan birga masʼul kotibga topshiriladi. Masʼul kotib ularni qabul qilib olgan kunning ertasidan kechiktirmay advokatni bu haqida xabardor qiladi va intizomiy ish bilan bogʻliq xujjatlarni malaka komissiyasiga kiritish uchun tayyorlaydi. 52. Advokat yoki boshqa manfaatdor shaxslar malaka komissiyasi majlisining oʻtkaziladigan sanasi, vaqti va joyi toʻgʻrisida belgilangan tartibda xabardor qilinganligiga qaramasdan malaka komissiyasining majlisiga kelmagan taqdirda, malaka komissiyasining qarori bilan murojaatni koʻrib chiqish keyingi majlisga qoldirilishi yoki uning ishtirokisiz koʻrib chiqilishi mumkin. Murojaatni koʻrib chiqishni ikki martadan ortiq keyingi majlisga qoldirishga yoʻl qoʻyilmaydi. Advokatning noqonuniy harakatlari yuzasidan murojaatlarni koʻrib chiqish natijalari boʻyicha malaka komissiyasi intizomiy ish yuritishni qoʻzgʻatish yoki intizomiy ish yuritishni qoʻzgʻatishni rad qilish haqida qaror qabul qiladi. Malaka komissiyasi intizomiy ish yuritishni qoʻzgʻatish haqida qaror qabul qilgan taqdirda intizomiy ish yuritish komissiyaning mazkur majlisida koʻrib chiqadi. Agar intizomiy ish yuritishni koʻrib chiqishda malaka komissiyasi intizomiy ish yuritish bilan bogʻliq ayrim masalalar hududiy boshqarma tomonidan toʻliq oʻrganilmagan va qoʻshimcha oʻrganish talab qilinadi degan xulosaga kelsa, komissiya qarori bilan intizomiy ish yuritish qoʻzgʻatilib, qoʻshimcha oʻrganish uchun hududiy boshqarmaga topshiriladi. Qoʻshimcha oʻrganish oʻtkazish muddati navbatdagi malaka komissiyasi oʻtkazilishidan besh ish kuni oldin yakunlanishi va malaka komissiyasiga qoʻshimcha xulosa taqdim etilishi kerak. Malaka komissiya tomonidan qoʻzgʻatilgan intizomiy ish yuritish boʻyicha oʻrganish Advokatlar palatasi Boshqaruvi tomonidan belgilangan tartibda amalga oshiriladi. Oʻrganish natijalari boʻyicha toʻplangan hujjatlar masʼul xodim tomonidan imzolangan va hududiy boshqarma boshligʻi tomonidan tasdiqlangan xulosa bilan malaka komissiyasiga taqdim etiladi. Xulosada murojaatda keltirilgan vajlarni oʻrganishda aniqlangan holatlar va advokatura toʻgʻrisidagi qonunchilik hujjatlari, Advokatning kasb etikasi qoidalari, advokatlik siri va qasamyodi buzilishi holatlari batafsil yoritilishi lozim. Bunda advokatning javobgarligi va intizomiy taʼsir choralari qoʻllanilishiga oid taklif va izohlar bayon etilishiga yoʻl qoʻyilmaydi. 53. Masʼul kotib qaysi advokatga nisbatan intizomiy ish yuritish qoʻzgʻatilgan boʻlsa, advokatning soʻroviga koʻra, oʻsha advokatni ish materiallari bilan tanishtirishi kerak. Advokatga nisbatan intizomiy ish qoʻzgʻatilishiga asos boʻlgan murojaat muallifini intizomiy ish yuritish materiallari bilan tanishtirish va undan nusxa berish advokatlik siriga qatʼiy rioya etilgan holda amalga oshiriladi. 54. Oʻziga nisbatan intizomiy ish yuritish qoʻzgʻatilgan advokat: intizomiy ish yuritish qoʻzgʻatilishiga asos boʻlgan barcha materiallar bilan tanishib chiqishga va oʻz hisobidan qogʻoz yoki elektron shaklda nusxa olishga; intizomiy ish yuritish holatlari boʻyicha yozma yoki elektron shaklda Tizim orqali tushuntirishlar berishga, qoʻshimcha maʼlumotlar taqdim etishga; malaka komissiyasiga holat yuzasidan aniqlik kiritish uchun zarur boʻlgan maʼlumotga ega boʻlgan shaxslarni komissiya yigʻilishiga taklif qilish va tushuntirishlarini eshitish toʻgʻrisida iltimosnoma kiritishga; malaka komissiyasi yoki Oliy malaka komissiyasi qaror qabul qilguniga qadar (agar bu uning koʻrib chiqish predmeti boʻlsa), intizomiy ish qoʻzgʻatilishiga sabab boʻlgan shikoyatni bergan shaxs bilan yarashuv choralarini koʻrishga; intizomiy ish yuritish jarayonida advokat xizmatidan foydalanishga haqli. Advokatga nisbatan intizomiy ish yuritish qoʻzgʻatish uchun asos boʻlgan murojaat muallifi: mazkur Nizomning 53-bandida nazarda tutilgan talablarga rioya qilgan holda intizomiy ish yuritish qoʻzgʻatilishiga asos boʻlgan barcha materiallar bilan tanishib chiqishga va qogʻoz yoki elektron shaklda oʻz hisobidan nusxa olishga; intizomiy ish yuritish holatlari boʻyicha yozma shaklda tushuntirishlar berishga, qoʻshimcha maʼlumotlar taqdim etishga; malaka komissiyasiga holat yuzasidan aniqlik kiritish uchun zarur boʻlgan maʼlumotga ega boʻlgan shaxslarni komissiya yigʻilishiga taklif qilish va tushuntirishlarini eshitish toʻgʻrisida iltimosnoma kiritishga; intizomiy ish yuritish jarayonida advokat xizmatidan foydalanishga haqli. 55. Malaka komissiyasi tomonidan advokat advokatura toʻgʻrisidagi qonunchilik hujjatlari talablari, Advokatning kasb etikasi qoidalari, advokatlik siri va advokat qasamyodi muntazam ravishda yoki bir marta qoʻpol ravishda buzgan, advokatning shaʼni va qadr-qimmatiga dogʻ tushiradigan hamda advokaturaning obroʻsini tushiradigan qilmish sodir etgan deb topilgan taqdirda, yarashuv qabul qilinmasdan, intizomiy ish yuritish mazmunan koʻrib chiqiladi. 56. Advokatning noqonuniy xatti-harakatlari yuzasidan murojaatlarni koʻrib chiqishda, shuningdek intizomiy ish yuritish jarayonida quyidagi holatlar aniqlangan taqdirda, intizomiy ish yuritishni qoʻzgʻatish rad etiladi, qoʻzgʻatilgan intizomiy ish yuritish tugatiladi: koʻrib chiqilayotgan yoki intizomiy ish yuritishni qoʻzgʻatish uchun asos boʻlgan murojaat anonim ekanligi yoki unda koʻrsatilgan muallif haqidagi maʼlumotlar haqiqatga toʻgʻri kelmasligi; koʻrib chiqilayotgan holat yuzasidan advokatni intizomiy javobgarlikka tortish muddati oʻtib ketganligi; aynan shu advokatga nisbatan aynan shu holatlar boʻyicha muqaddam tegishli qaror qabul qilinganligi; koʻrib chiqilayotgan holat advokatlik faoliyatiga taalluqli emasligi; murojaatda koʻrsatilgan advokat advokatlar va advokatlik tuzilmalari reyestrida mavjud emasligi. Advokat maqomi yoki litsenziyasi toʻxtatib turilganligi intizomiy ish yuritishni tugatishga asos boʻlmaydi. 57. Intizomiy ish yuritishni qoʻzgʻatish masalasini koʻrib chiqish yoki intizomiy ish yuritish jarayonida koʻrib chiqilayotgan murojaatda jinoyat toʻgʻrisidagi xabar mavjudligi aniqlansa, malaka komissiya qarori bilan intizomiy ish yuritishni toʻxtatadi va materiallarni tegishli huquqni muhofaza qiluvchi organga yuboradi, natijasi boʻyicha maʼlumot olish choralarini koʻradi. Huquqni muhofaza qiluvchi organ tomonidan advokatga nisbatan jinoyat ishi qoʻzgʻatish rad etilgan taqdirda intizomiy ish yuritish tiklanadi va umumiy tartibda koʻrib chiqiladi. 58. Malaka komissiyasi tomonidan advokatga nisbatan intizomiy jazo choralari qoʻllash toʻgʻrisida qaror qabul qilinishida, sodir etilgan huquqbuzarlikning ogʻirligi, uning sodir etilgan holatlari, advokatning oldingi faoliyati va xulq-atvori eʼtiborga olinadi. Intizomiy javobgarlikka tortilgan kundan eʼtiboran bir yil ichida advokat tomonidan takroran advokatura toʻgʻrisidagi qonunchilik hujjatlari talablari va Advokatning kasb etikasi qoidalari buzilganligi aniqlanganligi muntazam ravishda sodir etilgan qoidabuzarlik deb hisoblanadi. Quyidagi qoidabuzarliklar advokatning bir marta qoʻpol ravishda qoidabuzarlik sodir etganligi deb hisoblanadi: advokatlik sirini ishonch bildiruvchi (himoya ostidagi) shaxsning roziligisiz oshkor etganligi; intizomiy ishni koʻrib chiqishda bir nechta qonun yoki Advokatning kasb etikasi qoidalarini buzishda ifodalangan huquqbuzarlikni sodir etganligi; advokat va ishonch bildiruvchi (himoya ostidagi) shaxs bilan tuzilgan shartnomani soxtalashtirganligi. 59. Advokatga nisbatan intizomiy ish yuritishni koʻrib chiqish natijalari boʻyicha malaka komissiyasi quyidagi qarorlardan birini qabul qiladi: ogohlantirish toʻgʻrisida; litsenziyaning amal qilishini olti oygacha muddatga toʻxtatib turish toʻgʻrisida maʼmuriy sudga murojaat qilish haqida; litsenziyaning amal qilishini tugatish masalasini koʻrib chiqish toʻgʻrisida Oliy malaka komissiyasiga murojaat qilish haqida; qoʻshimcha oʻrganishni hududiy boshqarmaga yuklash haqida; intizomiy jazo choralari qoʻllashni rad etish va intizomiy ish yuritishni tugatish toʻgʻrisida. 60. Advokatga nisbatan intizomiy jazo nojoʻya xatti-harakat sodir etilgan kundan eʼtiboran olti oy oʻtganidan keyin, moliya-xoʻjalik faoliyatini taftish etish yoki tekshirish natijalari boʻyicha esa, advokat tomonidan nojoʻya xatti-harakat sodir etilgan kundan eʼtiboran ikki yil oʻtganidan keyin qoʻllanilishi mumkin emas. 61. Malaka komissiyasining litsenziyaning amal qilishini toʻxtatib turish toʻgʻrisida maʼmuriy sudga murojaat qilish haqidagi qarori, u qabul qilingan kundan eʼtiboran uch kundan kechiktirmay hududiy boshqarma tomonidan tegishli adliya organiga Tizim orqali yuboriladi. Adliya organi mazkur qaror kelib tushgan kundan yetti kun ichida litsenziyaning amal qilishini toʻxtatib turish toʻgʻrisida tegishli maʼmuriy sudga murojaat qiladi. Malaka komissiyasining litsenziyaning amal qilishini tugatish masalasini koʻrib chiqish toʻgʻrisida Oliy malaka komissiyasiga murojaat qilish haqidagi qarori, u qabul qilingan kundan eʼtiboran uch kundan kechiktirmay qaror bilan bogʻliq barcha hujjatlar va materiallarni ilova qilgan holda Tizim orqali Oliy malaka komissiyasiga yuboriladi va bu haqida manfaatdor shaxslar yozma yoki elektron tartibda xabardor qilinadi. 62. Intizomiy jazo choralari qoʻllashni rad etish va intizomiy ish yuritishni tugatish toʻgʻrisidagi qaror malaka komissiyasi tomonidan, agar intizomiy ish yuritishni koʻrib chiqish vaqtida u advokatga nisbatan intizomiy ish yuritishni koʻrib chiqish toʻgʻrisidagi taqdimnomada bayon etilgan vajlar tasdiqlanmadi, degan xulosaga kelsa, shuningdek, qilmishning kam ahamiyatliligi va advokatning intizomiy ish qoʻzgʻatilishiga sabab boʻlgan shikoyatni bergan shaxs bilan yarashuvga erishganligi munosabati bilan qabul qilinadi. 63. Qonunining 31-moddasiga muvofiq belgilangan tartibda litsenziya olgan talabgor uch oy ichida advokat qasamyodini qabul qilishi va yakka tartibda yoki litsenziyaga ega boʻlgan boshqa shaxslar bilan birgalikda advokatlik tuzilmasini tuzishi yoki faoliyat koʻrsatayotgan advokatlik tuzilmalarining biriga kirishi shart. 64. Talabgor advokat qasamyodini qabul qilish uchun litsenziya berilgan joydagi hududiy boshqarmaga Tizim orqali murojaat etadi. 65. Talabgor tegishli malaka komissiyasining majlisida quyidagi mazmunda qasamyod qabul qiladi: “Oʻz kasbiy burchimni halol va vijdonan bajarishga, inson huquqlari va erkinliklarini hamisha himoya qilishga, advokatlik sirini saqlashga, Oʻzbekiston Respublikasining Konstitutsiyasi va qonunlariga qatʼiy rioya etishga tantanali qasamyod qilaman”. 66. Talabgor advokat qasamyodi matnini ovoz chiqarib oʻqiydi va talabgor toʻgʻrisidagi maʼlumotlar, litsenziya berilgan sana va uning raqami, qasamyod qabul qilingan sana va joy bayon etilgan tegishli hujjatni imzolaydi. Mazkur hujjat malaka komissiyasi majlisining bayonnomasiga ilova qilinadi. 67. Talabgor advokat qasamyodini qabul qilganligi natijalari boʻyicha malaka komissiyasi talabgor tomonidan advokat qasamyodi qabul qilinganligini tasdiqlash toʻgʻrisida qaror qabul qiladi. 68. Manfaatdor shaxslar yoki adliya organi tomonidan malaka komissiyalarining qarorlari ustidan malaka komissiyasi majlisining bayonnomasidan koʻchirma olingan kundan eʼtiboran bir oy ichida Oliy malaka komissiyasiga shikoyat berilishi mumkin, litsenziyaning amal qilishini toʻxtatib turish va tugatish bilan bogʻliq malaka komissiyasi qarorlari bundan mustasno. Shikoyat Oliy malaka komissiyasi nomiga yoziladi va Advokatlar palatasiga bevosita yoki tegishli hududiy boshqarmalar orqali yuboriladi. Malaka komissiyasining qarori ustidan shikoyat hududiy boshqarma orqali berilgan holda, hududiy boshqarma uch kun ichida shikoyatni u bilan bogʻliq barcha hujjatlar va materiallarni ilova qilgan holda Oliy malaka komissiyasiga yuborishi shart. 69. Malaka komissiyalarining qarorlari ustidan sudga shikoyat qilinishi mumkin. 70. Mazkur Nizomni buzilishida aybdor boʻlgan shaxslar qonunchilik hujjatlariga muvofiq javobgarlikka tortiladilar. 1. Oʻzbekiston Respublikasi adliya vazirining 2009-yil 14-martdagi 69-mh-son “Oʻzbekiston Respublikasi advokatlar palatasining hududiy boshqarmalari huzuridagi malaka komissiyalari toʻgʻrisidagi nizomni tasdiqlash toʻgʻrisida”gi buyrugʻi (roʻyxat raqami 1921, 2009-yil 14-mart) (Oʻzbekiston Respublikasi qonun hujjatlari toʻplami, 2009-y., 12-son, 134-modda). 2. Oʻzbekiston Respublikasi adliya vazirining 2018-yil 6-yanvardagi 7-mh-son “Oʻzbekiston Respublikasi Advokatlar palatasi hududiy boshqarmalari huzuridagi malaka komissiyalari toʻgʻrisidagi nizomning 18-bandiga oʻzgartirishlar kiritish haqida”gi buyrugʻi (roʻyxat raqami 1921-1, 2018-yil 6-yanvar) (Qonun hujjatlari maʼlumotlari milliy bazasi, 08.01.2018-y., 10/18/1921-1/0519-son). 3. Oʻzbekiston Respublikasi adliya vazirining 2018-yil 25-sentabrdagi 466-mh-son “Oʻzbekiston Respublikasi Advokatlar palatasining hududiy boshqarmalari huzuridagi malaka komissiyalari toʻgʻrisidagi nizomga oʻzgartirish va qoʻshimchalar kiritish haqida”gi buyrugʻi (roʻyxat raqami 1921-2, 2018-yil 25-sentabr) (Qonun hujjatlari maʼlumotlari milliy bazasi, 25.09.2018-y., 10/18/1921-2/1956-son). 4. Oʻzbekiston Respublikasi adliya vazirining 2019-yil 9-yanvardagi 11-mh-son “Oʻzbekiston Respublikasi Advokatlar palatasining hududiy boshqarmalari huzuridagi malaka komissiyalari toʻgʻrisidagi nizomga oʻzgartirish va qoʻshimchalar kiritish haqida”gi buyrugʻi (roʻyxat raqami 1921-3, 2019-yil 9-yanvar) (Qonun hujjatlari maʼlumotlari milliy bazasi, 09.01.2019-y., 10/19/1921-3/2447-son). 5. Oʻzbekiston Respublikasi adliya vazirining 2023-yil 16-sentabrdagi 10-mh-son “Oʻzbekiston Respublikasi Advokatlar palatasining hududiy boshqarmalari huzuridagi malaka komissiyalari toʻgʻrisidagi nizomni tasdiqlash toʻgʻrisida”gi buyruqqa oʻzgartirishlar kiritish haqida”gi buyrugʻi (roʻyxat raqami 1921-4, 2023-yil 18-sentabr) (Qonunchilik maʼlumotlari milliy bazasi, 18.09.2023-y., 10/23/1921-4/0709-son).